Շնորհակալութիւն յայտնելով ջերմ ընդունելութեան համար, Փորթանթինօ իր կարգին ըսած է, որ կան լուրջ նախադրեալներ Արցախի մէջ գիւղատնտեսութեան զարգացման ուղղութեամբ աջակցութիւն ցուցաբերելու եւ երկկողմանի յարաբերութիւնները գործնական քայլերու վերածելու համար: Իր կարգին, Կլենտէյլի քաղաքապետ Սինանեան ըսած է, որ Արցախ-Միացեալ Նահանգներ յարաբերութիւններու զարգացման համար լաւ հիմք կրնան հանդիսանալ Ամերիկայի եւ յատկապէս Քալիֆորնիոյ հայ համայնքին կապերը։ Ան նշած է նաեւ, որ Արցախեան շարժման առթիւ, Կլենտէյլի քաղաքապետական խորհուրդին որոշումով՝ Հոկտեմբեր 2ին տեղի պիտի ունենայ քաղաքին մէջ Արցախ փողոցի պաշտօնական բացումը: